RESOLUCIÓN do 9 de abril de 2014 pola que se publica o cambio de denominación do título de graduado ou graduada en Enxeñaría da Edificación pola de graduado ou graduada en Arquitectura Técnica por esta universidade.
Universidade da Coruña — III. Outras disposicións — 02/05/2014

O Consello de Goberno da Universidade da Coruña aprobou o 10 de decembro de 2008 a memoria do Plan de estudos de graduado ou graduada en Enxeñaría da Edificación, en virtude do estipulado no punto segundo do anexo da Resolución do 17 de decembro de 2007, da Secretaría do Consello de Universidades, do 14 de decembro de 2007, polo que se establecen as condicións a que deberán adecuarse os plans de estudo conducentes á obtención de títulos que habiliten para o exercicio da profesión regulada de arquitecto técnico. Esta denominación foi adoptada para este título nun principio polas universidades españolas que imparten este grao. Tras a dita aprobación, a Universidade iniciou os trámites necesarios para obter a verificación por parte do Consello de Universidades e a autorización da Comunidade Autónoma, e resultou finalmente aprobado en Consello de Ministros do 30 de outubro de 2009 e rexistrado no Rexistro de Universidades, Centros e Títulos (RUCT). O plan de estudos correspondente foi publicado no Boletín Oficial del Estado do 16 de febreiro e no Diario Oficial de Galicia do 22 de febreiro de 2011.
O Consello Xeral de Colexios Oficiais de Enxeñeiros Industriais interpuxo recurso contencioso-administrativo contra a Resolución do 17 de decembro de 2007, da Secretaría de Estado de Universidades e Investigación, pola que se publica o Acordo do Consello de Ministros do 14 de decembro de 2007 polo que se establecen as condicións a que deberán adecuarse os plans de estudos conducentes á obtención de títulos que habiliten para o exercicio da profesión regulada de arquitecto técnico (Boletín Oficial del Estado do 21 de decembro de 2007) e contra a Orde ECI/3855/2007, do 27 de decembro, pola que se establecen os requisitos para a verificación dos títulos universitarios oficiais que habiliten para o exercicio da profesión de arquitecto técnico (Boletín Oficial del Estado do 29 de decembro de 2007). A Sentenza do Tribunal Supremo (Sala do Contencioso-Administrativo, Sección 4) do 9 de marzo de 2010 estimou o citado recurso e decidiu a anulación nas ditas disposicións das epígrafes correspondentes en que se inclúe a denominación de graduado ou graduada en Enxeñaría da Edificación.
Por outra parte, posteriores sentenzas do Tribunal Supremo (Sala do Contencioso-Administrativo, Sección 4ª, de datas 22 de febreiro de 2011 e do 2 de outubro de 2012) e do Tribunal Constitucional (STC 183/2011, do 21 de novembro) corroboran a anulación da dita denominación.
No mes de abril de 2011 O Consello Xeral de Colexios Oficiais de Enxeñeiros Industriais anunciou ante a Sala do Contencioso-Administrativo do Tribunal Superior de Xustiza de Galicia a interposición dun recurso contencioso-administrativo directo contra a denominación do título contido na Resolución reitoral do 1 de febreiro de 2011, así como un recurso indirecto contra o Acordo do Consello de Ministros do 30 de outubro de 2009 (Boletín Oficial del Estado do 5 de xaneiro de 2010).
Mediante Auto do 15 de xullo de 2011, a Sala do Contencioso-Administrativo do Tribunal Superior de Xustiza de Galicia concédelle á parte demandante medida cautelar de suspensión da denominación de «graduado ou graduada en Enxeñaría da Edificación», titulación impartida na Universidade da Coruña. Tras ser presentado recurso de reposición contra este auto, foi desestimado mediante outro auto da mesma sala do 27 de abril de 2012, que confirmaba a medida cautelar de prohibición da Universidade de conceder títulos con esa concreta denominación.
Mediante escrito presentado o 4 de xullo de 2012 ante a Sala Terceira do Tribunal Supremo, a Universidade da Coruña solicita a nulidade das actuacións en relación coa Sentenza do Tribunal Supremo do 22 de febreiro de 2011. Mentres, mediante Providencia do 17 de xullo de 2012, o Tribunal Supremo notifica que non procede o incidente de nulidade solicitado.
Para dar cumprimento a estas sentenzas do Tribunal Supremo, a Universidade da Coruña aprobou o cambio de denominación do título de graduado ou graduada en Enxeñaría da Edificación polo de graduado ou graduada en Arquitectura Técnica por resolución do seu Consello de Goberno de data do 21 de marzo de 2013, que obtivo informe favorable da Axencia para a Calidade do Sistema Universitario de Galicia con data do 25 de novembro de 2013 para a nova denominación e a súa inclusión no RUCT.
Polo exposto, esta reitoría, en virtude do disposto no artigo 28.3 do Real decreto 1393/2007, do 29 de outubro, polo que se establece a ordenación das ensinanzas universitarias oficiais, na redacción dada polo Real decreto 861/2010, do 2 de xullo, que modifica o anterior, resolve ordenar a publicación do mencionado cambio de denominación do título de graduado ou graduada en Enxeñaría da Edificación polo de graduado ou graduada en Arquitectura Técnica pola Universidade da Coruña, así como a publicación do plan de estudos correspondente.
Esta resolución deixa sen efecto a Resolución reitoral de data 1 de febreiro de 2011, pola que se publicou inicialmente o plan de estudos do título agora modificado (Boletín Oficial del Estado do 16 de febreiro e Diario Oficial de Galicia do 22 de febreiro de 2011).
A Coruña, 9 de abril de 2014
5.1. Estrutura das ensinanzas.
5.1.1. Distribución do plan de estudos en créditos ECTS:
5.1.2. Créditos de formación básica. Distribución en materias:
5.1.3. Plan de estudos resumido (por módulos):
5.1.4. Plan de estudos resumido (por curso académico):
Primeiro curso.
Segundo curso.
Terceiro curso.
Cuarto curso.
Optativas.